再作藥名詩一篇呈器之
作者：孔平仲
朝代：宋

paragraphs: 肥羊作臛香出厨，膏粱姜桂品味俱。
夙開東閣戒諸客，千金騰踊沽酒壺。
飛觥倒杓約不退，一卷百盞皆無餘。
不須呼盧會六博，笙簧琴筑非真樂。
蕭郎獨以酒娛賓，憐子心勤憎子虐。
眼前覆花不容起，面赤復令須滿酌。
更深閃閃燈焰消，照天燭黄蠟洒膏。
欲逃人覺安敢去，飲水只欲吞波濤。
青烟鬰鬰金鴨細，花上紅酥合香蒂。
四垂銀箔不知寒，却勸金罌子同醉。
久不見子眼空青，見子宛然猶舊情。
敗船如簁寄江水，天陰夜半防風起。
告歸急走城西角，如粉霜花衣上落。
屢蒙大幅掃長篇，才薄何由繼高作。